Žaloba z kúpnej ceny
			
Okresný súd
Hviezdoslavova ul. č. 28, 010 59 Žilina
Žalobca: 
SLOVPAP, a.s., Skuteckého ul. č. 5, 010 01 Žilina, IČO, DIČ, IČ DPH, zastúpená Ing. Milanom Holým, obchodným riaditeľom
zapísaná v obchodnom registri Okresného súdu v Žiline, vo vl. č. ................................... 
Žalovaný: 
NARPA, a.s., Národná ul. č. 8, 010 01 Žilina, IČO, DIČ, IČ DPH,  zastúpená Ing. Petrom Bielikom
zapísaná v obchodnom registri Okresného súdu v Žiline vo vl. č. ..................................... 
Vec:	Žaloba na zaplatenie kúpnej ceny
I.
Dňa 15. 10. 2022 bola medzi žalobcom a žalovaným uzavretá kúpna zmluva, v ktorej sa žalobca zaviazal dodať žalovanému v lehote do konca I. štvrťroka 2023 500 000 kusov kancelárskeho papiera, bezdrevitého, formát A4, a to v mesačných dodávkach po 100 000 kusov, začínajúc dňom 1. 12. 2022.
Dôkaz:
–	Kúpna zmluva č. 37059 zo dňa 15. 10. 2022
II.
Vzhľadom na to, že na výrobu dohodnutého papiera žalobca ako výrobca používal bielidlo dodávané zo zahraničia a v čase uzavretia kúpnej zmluvy so žalovaným nemal potvrdenú od zahraničného dodávateľa cenu, dohodol sa žalobca so žalovaným, že kúpna zmluva bude uzavretá bez určenia ceny za podmienok § 448 ods. 2 Obchodného zákonníka. Žalobca na základe uzavretej kúpnej zmluvy dodal žalovanému dohodnutý papier v rozsahu dojednaných dodávok v celkovom množstve 500 000 kusov. Posledná dodávka bola realizovaná 15. 3. 2023.
Dôkaz:
–	Kúpna zmluva
–	Dodacie listy
III.
Na základe uskutočnených dodávok vyfakturoval žalobca žalovanému dňa 15. 3. 2023 sumu 580,50 € (slovom päťstoosemdesiat eur päťdesiat centov), ktorá bola splatná dňa 1. 4. 2023. Žalovaný listom z 2. 5. 2023 odmietol fakturovanú sumu zaplatiť s tým, že výška ceny nebola určená v zmluve a kúpna cena vyplývajúca z faktúry nie je v súlade so zákonom o cenách. Dodaný papier bol však fakturovaný za kúpnu cenu, za ktorú sa papier rovnakého zloženia a gramáže predával obvykle v čase uzavretia zmluvy za zmluvných podmienok obdobných jej obsahu.
Dôkaz:
–	Faktúra č. 938/23
–	List zo dňa 2. 5. 2023
IV.
Vzhľadom na to, že žalovaný odmieta splniť svoju zmluvnú povinnosť a na list žalobcu z 10. 5. 2023, ktorým ho vyzval na zaplatenie kúpnej ceny, žalovaný do dnešného dňa nereagoval, žiada žalobca, aby Okresný súd v Žiline vydal tento
rozsudok
Žalovaný je povinný zaplatiť žalobcovi sumu 580,50 € (slovom päťstoosemdesiat eur päťdesiat centov) a trovy konania, a to do troch dní od nadobudnutia právoplatnosti rozsudku.
Žilina 1. 7. 2023